*Informācija plašsaziņas līdzekļiem*

*02.06.2025.*

**Zemkopības ministrs Armands Krauze uzdod operatīvi apzināt maija nogales lietavu un pavasara salnu radītos postījumus lauksaimniekiem**

Zemkopības ministrs Armands Krauze uzdevis Zemkopības ministrijas ekspertiem sadarbībā ar Lauku atbalsta dienestu (LAD) un Latvijas Lauku konsultāciju un izglītības centru (LLKC) un Valsts augu aizsardzības dienestu (VAAD) operatīvi apzināt šā gada 29. un 30. maija lietavu nodarītos postījumus un to apmēru lauksaimniecībā – sējumos, dārzeņu platībās un augļudārzos. Tā kā 2025. gada maijs bija bagāts nokrišņiem, lauksaimniekus ir skāruši pamatīgi plūdi, applūdinot tīrumus un dārzus, kas varētu iznīcināt šā gada ražu.

Papildus plūdiem augļkopības nozare ir informējusi, ka 2025. gada pavasara salnas daļai Latvijas augļkopju nesusi vērā ņemamus zaudējumus, tāpēc tiks apzināti arī šā gada pavasara salnu postījumi augļu dārzos.

No 3. jūnija (otrdienas) līdz 27. jūnijam lauksaimnieki LAD varēs iesniegt informāciju par plūdu un salnu skartajām teritorijām, norādot cietušo platību apmēru un kultūras. Savukārt LAD un LLKC cietušo platību apsekošanu klātienē veiks līdz 25. jūlijam.

Pēc postījumu apkopošanas un zaudējumu aprēķināšanas Zemkopības ministrija vērsīsies Eiropas Komisijā ar rosinājumu sniegt maija plūdos un pavasara salnās cietušajiem Latvijas lauksaimniekiem ES ārkārtas atbalstu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Informācija sagatavota Zemkopības ministrijas*

*Sabiedrisko attiecību nodaļā*

*komunikacija@zm.gov.lv*